A "Muszasi"t (武蔵, むさし) 1937 márciusában rendelték meg, építését 1938. március 29-én kezdték meg Nagaszakiban, 1940. november 1-jén került vízre, 1942. augusztus 5-re készült el, majd Arima Kaoru kapitánnyal a fedélzetén csatlakozott a "Jamató"hoz, a "Nagató"-hoz és a "Mucu"-hoz az első csatahajó-hadosztályban. 1942. szeptember 3-28 között felszerelték, és megerősítették légvédelmi tüzérségét mely 12 db (6×2) 127 mm-es légvédelmi ágyúból, 36 db (12×3) 25 mm-es légvédelmi gépágyúból és 4 db (2×2) 13,2 mm-es légvédelmi gépágyúból állt. Ezek mellett a "Muszasi"t felszerelték egy 21-es típusú radarral is. 1943 folyamán Jamamoto Iszoroku és az egyesített flotta vezérhajója részt vett a Salamon-szigetek körüli légi hadműveletekben. 1943.május 17-én az amerikaiak Attu-szigeti ellentámadása ellen a Muszasi két könnyű repülőgép-hordozóval, kilenc torpedórombolóval és két cirkálóval futott ki, de nem találkoztak az amerikai erőkkel. Május 23-án Jamamoto Iszoroku tengernagy maradványait szállította Japánba. Június 24-én Hirohito császár és több magas rangú tengerészeti tiszt látogatta meg. 1944. márciusában megtorpedózta a USS Tunny búvárnaszád. Kijavításával párhuzamosan légvédelmét jelentősen megnövelték, mely 12 db (6×2) 127 mm-es légvédelmi ágyúból, 130 db (32×3,34×1) 25 mm-es, és 4 db (2×2) 13,2 mm-es légvédelmi gépágyúból állt.1944 júniusában részt vett a fülöp-tengeri csatában, majd október 24-én a Leyte-öbölnél vívott csata során amerikai repülőgépek támadtak, melyek hét óra leforgása alatt 17 bomba- és 19 torpedótalálatot értek el, 15 bomba pedig közvetlen közelében robbant. Az amerikai veszteség 30 repülőgép volt. A "Muszasi" estére már csak alig vánszorgott, amikor 19:36-kor hirtelen átfordult, 2339 fős személyzetéből 1023-an meghaltak, a többit a japán rombolók kimentették. Soha nem harcolt repülőgépeknél nagyobb ellenféllel.